ब्रज की गलियों को गुलजार करने की तैयारी, पौने चार सौ करोड़ होंगे खर्च, प्राचीन विरासत होगी संरक्षित, केंद्र, राज्य सरकार और विश्व बैंक के बीच हुआ करार

जागरण ब्यूरो, नई दिल्ली। विश्व बैंक की मदद से उत्तर प्रदेश सरकार ब्रज क्षेत्र का विकास करेगी। इसके लिए विश्व बैंक राज्य सरकार को 260 करोड़ रुपये देगा। केंद्र सरकार, उत्तर प्रदेश और विश्व बैंक ने हाल में इस आशय का करार किया है।

वित्त मंत्रालय के अनुसार आर्थिक कार्य विभाग के संयुक्त सचिव समीर कुमार खरे, विश्व बैंक के कार्यवाहक भारत निदेशक जॉन ब्लोक्विस्ट और उत्तर प्रदेश सरकार के अधिकारियों ने 'उत्तर प्रदेश प्रो-पूअर टूरिज्म डवलपमेंट प्रोजेक्ट' के लिए एक करार पर हस्ताक्षर किए।

इस बड़ी धनराशि से ब्रज की गलियां गुलजार करने प्रावधान किए जाएंगे। प्राचीन शहर की खूबसूरती को लौटने की योजना तैयार की गई है। ब्रज की विरासत को संरक्षित करने के लिहाज से पक्की गलियां, चौड़ी सड़कें, फुटपाथ को चमकाया जाएगा। बनारस की ऐतिहासिक विरासत को संरक्षित करने के लिए पहले से ही कई योजनाएं चलाई जा रही हैं। उसी तर्ज पर ब्रज में श्रद्धालुओं को आकर्षित करने के पूरी तैयारी है।

वित्त मंत्रालय के अनुसार ब्रज के विकास के लिए कुल 57.14 मिलियन डालर (करीब 370 करोड़ रुपये) राशि खर्च की जाएगी जिसमें से 40 मिलियन डालर (करीब 260 करोड़ रुपये) विश्व बैंक ऋण मुहैया कराएगा। जबकि शेष राशि उत्तर प्रदेश सरकार के बजट से आएगी। यह धनराशि पांच साल में खर्च की जाएगी।

मंत्रालय ने कहा कि इस परियोजना का उद्देश्य पर्यटन आधारित गतिविधियों के जरिए स्थानीय समुदायों को लाभ पहुंचाना है। इससे ब्रज क्षेत्र में मथुरा, वृंदावन, बरसाना, गोवर्धन और आगरा के आस-पास के क्षेत्रों में पर्यटन और तीर्थस्थलों के विकास के जरिए स्थानीय लोगों और उद्यमियों को लाभ होगा। इसके लिए विश्व बैंक से मिली धनराशि का उपयोग यहां किया जाएगा।

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस